CELEX: 32019D2025
Language: el
Date: 2019-11-18 00:00:00
Title: Απόφαση (ΕΕ) 2019/2025 του Συμβουλίου της 18ης Νοεμβρίου 2019 σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του τροποποιητικού πρωτοκόλλου της διεθνούς σύμβασης για τη διατήρηση των θυννοειδών του Ατλαντικού

4.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 313/1
               
            
         ΑΠΟΦΑΣΗ (ΕΕ) 2019/2025 ΤΟΥ ΣΥΜΒΟΥΛΙΟΥ
         της 18ης Νοεμβρίου 2019
         σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του τροποποιητικού πρωτοκόλλου της διεθνούς σύμβασης για τη διατήρηση των θυννοειδών του Ατλαντικού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 13 Μαΐου 2013, το Συμβούλιο εξουσιοδότησε την Ευρωπαϊκή Επιτροπή να προβεί σε διαπραγματεύσεις σχετικά με τροποποιήσεις της διεθνούς σύμβασης για τη διατήρηση των θυννοειδών του Ατλαντικού (1) (ICCAT). Οι εν λόγω διαπραγματεύσεις ολοκληρώθηκαν επιτυχώς τον Νοέμβριο του 2018.
                  
               
                     (2)
                  
                  
                     Το τροποποιητικό πρωτόκολλο της διεθνούς σύμβασης για τη διατήρηση των θυννοειδών του Ατλαντικού που προέκυψε («το πρωτόκολλο») αναμένεται να βελτιώσει την αποτελεσματικότητα της ICCAT και να ενισχύσει τη διατήρηση και τη διαχείριση των ειδών που εμπίπτουν στην αρμοδιότητά της.
                  
               
                     (3)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, συμβάλλοντας παράλληλα στη διαθεσιμότητα του επισιτιστικού εφοδιασμού. Ορίζει επίσης ότι η Ένωση πρέπει να εφαρμόζει την προληπτική προσέγγιση για τη διαχείριση της αλιείας και να έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Προβλέπει περαιτέρω ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, να στηρίζει την ανάπτυξη της επιστημονικής γνώσης και γνωμοδότησης, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς επίσης και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Επιπλέον, ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας. Το πρωτόκολλο συνάδει πλήρως με τους εν λόγω στόχους.
                  
               
                     (4)
                  
                  
                     Όπως αναφέρεται στην κοινή ανακοίνωση της Ευρωπαϊκής Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, με τίτλο «Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας», και στα συμπεράσματα του Συμβουλίου σχετικά με την εν λόγω κοινή ανακοίνωση, η προώθηση μέτρων για την υποστήριξη και την ενίσχυση της αποτελεσματικότητας των περιφερειακών οργανώσεων διαχείρισης της αλιείας (ΠΟΔΑ) και, κατά περίπτωση, για τη βελτίωση της διακυβέρνησής τους βρίσκεται στο επίκεντρο της δράσης της Ένωσης σε αυτά τα φόρουμ. Το πρωτόκολλο συνάδει πλήρως με τους εν λόγω στόχους.
                  
               
                     (5)
                  
                  
                     Το πρωτόκολλο θα πρέπει να υπογραφεί εξ ονόματος της Ένωσης.
                  
               
                     (6)
                  
                  
                     Εάν το πρωτόκολλο αρχίσει να ισχύει για άλλα συμβαλλόμενα μέρη προτού η Ένωση ολοκληρώσει τις εσωτερικές της διαδικασίες επικύρωσης, θα πρέπει να εφαρμοστεί από την Ένωση σε προσωρινή βάση από την εν λόγω θέση σε ισχύ, σε αναμονή της ολοκλήρωσης των διαδικασιών που είναι απαραίτητες για την έναντι αυτής έναρξη ισχύος του,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η υπογραφή, εξ ονόματος της Ένωσης, του τροποποιητικού πρωτοκόλλου της διεθνούς σύμβασης για τη διατήρηση των θυννοειδών του Ατλαντικού («το πρωτόκολλο») εγκρίνεται με την επιφύλαξη της σύναψης του εν λόγω πρωτοκόλλου.
            Το κείμενο του πρωτοκόλλου επισυνάπτεται στην παρούσα απόφαση.
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
         
         
            Άρθρο 3
            Το πρωτόκολλο εφαρμόζεται σε προσωρινή βάση από τη θέση του σε ισχύ σύμφωνα με το άρθρο 13 του πρωτοκόλλου και υπό τις προϋποθέσεις που προβλέπει το πρωτόκολλο αυτό, σε αναμονή της ολοκλήρωσης των διαδικασιών που είναι απαραίτητες για την έναρξη ισχύος του από την Ένωση.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 18 Νοεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. LEPPÄ
            
         
         
            (1)  ΕΕ L 162 της 18.6.1986, σ. 34.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).